Rozprávočky z kolibôčky - Gallo, Igor; Kellenberger, Martin slovenský ilustrátor 11. októbra 1957 (Bratislava Vydavateľstvo Spolku slovenských spisovateľov, 2005)
Knižočka básnika a prozaika I. Gallu je určená najmladším čitateľom. Ide o súbor motivicky prepojených zvieracích rozprávok zo slovenskej prírody. Každá rozprávka má vlastný príbeh, no všetky sú prepojené jednak prostredím, jednak hlavnými hrdinami. V knihe rozprávok autor uplatnil svoj zmysel pre neošúchaný humor a zveličenie, schopnosť žiť bez "zdvihnutého prsta", upozorňujúceho aj na negatíva súčasného života tak, aby podporil v detskej duši túžbu po dobre a čestnosti. Väčšina príbehov sa krúti okolo myšiaka Hvizdoša, čo sa ubytoval priamo v kolibe salaša a naučil sa zaobchádzať s baterkovým magnetofónom, na ktorý si valach Boni nahral zvuky a pískanie starej lokomotívy. To mu prinesie obdiv a vážnosť všetkých zvieracích obyvateľov hory v bližšom i vzdialenejšom okolí salaša. Text je napísaný aj s istou dávkou humorného zveličenia, na ktorom sa dobre zabaví aj dospelý čitateľ.
Keywords: slovenská literatúra; literatúra pre deti; rozprávky - autorské; príbehy o zvieratkách; pre čitateľov od 6 rokov; Horehronie